CELEX: 32010D0580
Language: lt
Date: 2010-09-27 00:00:00
Title: 2010/580/ES: 2010 m. rugsėjo 27 d. Tarybos įgyvendinimo sprendimas, kuriuo Nyderlandų Karalystei leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

30.9.2010   
            
            
               LT
            
            
               Europos Sąjungos oficialusis leidinys
            
            
               L 256/22
            
         TARYBOS ĮGYVENDINIMO SPRENDIMAS
   2010 m. rugsėjo 27 d.
   kuriuo Nyderlandų Karalystei leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
   (Tekstas autentiškas tik olandų kalba)
   (2010/580/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 291 straipsnio 2 dalį,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Raštu, kurį Komisijos Generalinis sekretoriatas užregistravo 2010 m. sausio 29 d., Nyderlandų Karalystė paprašė leisti gatavų drabužių pramonėje taikyti specialiąsias mokesčių priemones, kurias ribotą laiką buvo leista taikyti Sprendimu 2007/740/EB (2).
            
         
               (2)
            
            
               Remdamasi Direktyvos 2006/112/EB 395 straipsnio 2 dalimi, 2010 m. vasario 25 d. raštu Komisija pranešė kitoms valstybėms narėms apie Nyderlandų Karalystės pateiktą prašymą. 2010 m. kovo 2 d. raštu Komisija pranešė Nyderlandų Karalystei, kad turi visą prašymui įvertinti būtiną informaciją.
            
         
               (3)
            
            
               Priemonėmis Nyderlandų Karalystei būtų leidžiama gatavų drabužių pramonėje taikyti sistemą, pagal kurią prievolė sumokėti PVM mokesčių administratoriui nuo subrangovo perkeliama drabužių įmonei (rangovui). Schema prilygtų atvirkštinio apmokestinimo tvarkai, taikomai tik prekybinės grandinės pradinių etapų operacijoms – taigi ji nebūtų taikoma ūkio subjektams, kurie parduoda prekes galutiniams vartotojams. Taikant tvarką, siekiama kovoti su specifinio pobūdžio sukčiavimo atvejais šalies vidaus gamybos rinkoje.
            
         
               (4)
            
            
               Buvo įrodyta, kad anksčiau tokios priemonės buvo veiksmingos apsaugos priemonės, taikomos sektoriuje, kuriame dėl subrangovų nustatymo ir jų veiklos priežiūros problemų sudėtinga surinkti PVM. Todėl prašoma priemonė turi būti laikoma priemone, kuria siekiama užkirsti kelią tam tikrų formų mokesčių slėpimui ir vengimui gatavų drabužių pramonėje.
            
         
               (5)
            
            
               Gatavų drabužių gamybos vietai daro poveikį mažos darbo sąnaudos, ir subrangovai lengvai persikelia iš vienos šalies į kitą. Todėl Sprendimu 2007/740/EB Nyderlandų Karalystė įpareigota stebėti ir vertinti tų veiksnių poveikį leidžiančios nukrypti priemonės veiksmingumui ir pateikti Komisijai ataskaitą iki 2009 m. liepos 31 d.
            
         
               (6)
            
            
               Iš tos ataskaitos matyti, kad su sukčiavimo atvejų pastebimai sumažėjo ir atvirkštinio apmokestinimo tvarką pagal Sprendimą 2007/740/EB siekiančių taikyti gatavų drabužių įmonių skaičius dėl leidžiančios nukrypti priemonės taikymo ir tarptautinės rinkos raidos nuolat mažėjo. Todėl Nyderlandų Karalystės gatavų drabužių sektorius laipsniškai tampa stabilesnis.
            
         
               (7)
            
            
               Siekdama užbaigti šį procesą Nyderlandų Karalystė pateikė prašymą pratęsti priemonės taikymą ribotam laikui ir tuo pat metu pranešė, kad galutinis sprendimas dėl galimo priemonės panaikinimo bus priimtas 2011 m. Todėl tikslinga leidžiančią nukrypti priemonę leisti toliau taikyti iki 2012 m. gruodžio 31 d.
            
         
               (8)
            
            
               Jeigu Nyderlandų Karalystė ir toliau laikytų, kad leidžiančios nukrypti priemonės taikymo laikotarpį po 2012 m. reikia dar kartą pratęsti, naują vertinimo ataskaitą kartu su nauju prašymu reikėtų pateikti Komisijai ne vėliau kaip 2012 m. balandžio 1 d.
            
         
               (9)
            
            
               Ši leidžianti nukrypti priemonė neturės neigiamos įtakos Europos Sąjungos nuosaviems ištekliams, gaunamiems iš pridėtinės vertės mokesčio ir nedaro įtakos PVM sumai, surenkamai galutiniame vartojimo etape,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 193 straipsnio, Nyderlandų Karalystei leidžiama iki 2012 m. gruodžio 31 d. gatavų drabužių pramonėje taikyti sistemą, pagal kurią subrangovo prievolė sumokėti PVM mokesčių administratoriui nuo subrangovo perkeliama drabužių įmonei (rangovui).
   2 straipsnis
   Teikdama visus prašymus priemonės taikymo laikotarpį pratęsti po 2012 m. Nyderlandų Karalystė turėtų pateikti Komisijai ataskaitą, visų pirma dėl priemonės veiksmingumo ir gatavų drabužių pramonės subrangovų persikėlimo į kitas šalis įrodymų, ir atsiųsti ją ne vėliau kaip 2012 m. balandžio 1 d.
   3 straipsnis
   Šis sprendimas įsigalioja pranešimo apie jį dieną.
   Jis taikomas nuo 2010 m. sausio 1 d.
   4 straipsnis
   Šis sprendimas skirtas Nyderlandų Karalystei.
   
      Priimta Briuselyje 2010 m. rugsėjo 27 d.
      
         
            Tarybos vardu
         
         
            Pirmininkas
         
         K. PEETERS
      
   
   
      (1)  OL L 347, 2006 12 11, p. 1.
   
      (2)  2007 m. lapkričio 13 d. Tarybos sprendimas, leidžiantis Nyderlandų Karalystei taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 300, 2007 11 17, p. 71).